EL Επίσημη Εφημερίδα της Ευρωπαϊκής Ένωσης C 54/65

Γνωμοδότηση της Επιτροπής των Περιφερειών με θέμα «Κοινή ενοποιημένη βάση φορολογίας εταιρειών (ΚΕΒΦΕ)»

2012/C 54/10

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ:

— χαιρετίζει το γεγονός ότι, από την ίδρυση της Ευρωπαϊκής Ένωσης, η φορολογία των επιχειρήσεων τυγχάνει ιδιαίτερης προσοχής, εφόσον αποτελεί σημαντικό στοιχείο της εγκαθίδρυσης της εσωτερικής αγοράς·

— είναι της γνώμης ότι θα υπάρξει απλούστευση για τις επιχειρήσεις, εφόσον θα μπορούν να συνδιαλέγονται με μία μόνο φορολογική διοίκηση για τον υπολογισμό της φορολογικής τους βάσης· η φορολογική αυτή διοίκηση θα πρέπει να διαθέτει αρμοδιότητες για όλα τα ζητήματα ή τις διαφορές που σχετίζονται με τη φορολογική βάση. Με τον τρόπο αυτό, θα υπάρξει εξοικονόμηση στις διοικητικές δαπάνες των επιχειρήσεων, διότι θα έχουν πλέον έναν μόνο συνομιλητή για τον υπολογισμό της φορολογικής τους βάσης και όχι 27·

— εκφράζει την επιθυμία να εξετάσει η Επιτροπή τις συνέπειες μιας ρύθμισης κατά την οποία οι φορολογικές ζημίες θα μεταφέρονται επ’ αόριστον και να διερευνήσει πιθανά μέτρα κατά των καταχρήσεων·

— χωρίς να αμφισβητεί άμεσα τη βασική αρχή της οδηγίας, πιστεύει ότι η πρόταση θα πρέπει να αναθεωρηθεί, καθώς υπάρχει ανάγκη για α) επαρκείς ποσοτικούς και ποιοτικούς δείκτες για την πλήρη αξιολόγηση των επιπτώσεων που θα έχει στην επικουρικότητα μια διασυνοριακή πρόταση αυτού του είδους, β) περισσότερα στοιχεία για όλες τις επιπτώσεις της ΚΕΒΦΕ και γ) ανάλυση του αντικτύπου της πρότασης στις τοπικές και τις περιφερειακές αρχές.

Εισηγητής ο κ. GRAAS (LU/ALDE), μέλος του Δημοτικού Συμβουλίου του Bettembourg Έγγραφο αναφοράς Πρόταση οδηγίας του Συμβουλίου για την κοινή ενοποιημένη βάση φορολογίας εταιρειών (ΚΕΒΦΕ) COM(2011) 121 τελικό

I. ΕΙΣΑΓΩΓΗ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. Χαιρετίζει το γεγονός ότι, από την ίδρυση της Ευρωπαϊκής Ένωσης, η φορολογία των επιχειρήσεων τυγχάνει ιδιαίτερης προσοχής, εφόσον αποτελεί σημαντικό στοιχείο της εγκαθίδρυσης της εσωτερικής αγοράς.

2. Εκτιμά ότι η ανάπτυξη των διασυνοριακών επιχειρηματικών δραστηριοτήτων εμποδίζεται συχνά από τον μεγάλο αριθμό των διαφορετικών κανόνων, ιδίως για φορολογικά θέματα, πράγμα το οποίο αποτελεί σημαντικό μειονέκτημα κυρίως για τις μικρές και μεσαίες επιχειρήσεις αλλά και φραγμό στην ανάπτυξη της εσωτερικής αγοράς.

3. Εφιστά επίσης την προσοχή στην ανακοίνωση της Επιτροπής του 1990 (SEC(90) 601) για τη φορολογία των επιχειρήσεων, που υπήρξε η αφετηρία για πολλά σημαντικά μέτρα στον τομέα της άμεσης φορολογίας όπως η οδηγία για τις συγχωνεύσεις 90/434/ΕΟΚ, η οδηγία για τις μητρικές και θυγατρικές εταιρείες 90/435/ΕΟΚ και η σύμβαση περί διαιτησίας 90/436/ΕΟΚ. Μια δεκαετία αργότερα, η οδηγία για τους τόκους και τα δικαιώματα 2003/49/ΕΚ ήρθε να συμπληρώσει των κατάλογο των ευρωπαϊκών φορολογικών μέτρων.

4. Διαπιστώνει με ικανοποίηση ότι από το 2000, η Επιτροπή επανήλθε σε μια πιο φιλόδοξη πολιτική σε θέματα φορολογίας, προσπαθώντας να καλύψει όλες τις επιχειρηματικές δραστηριότητες σε επίπεδο ΕΕ με μια Κοινή Ενοποιημένη Βάση Φορολογίας Εταιρειών. Αυτή η «νέα» φιλοδοξία της Επιτροπής επιβεβαιώθηκε εκ νέου στις ανακοινώσεις του 2003 (COM(2003) 726) και του 2005 (COM (2005) 702).

5. Παρατηρεί ότι οι δηλώσεις της Επιτροπής έλαβαν συγκεκριμένη μορφή τον Νοέμβριο του 2004 με τη σύσταση μιας ομάδας εργασίας με σκοπό να μελετήσει τη δημιουργία μιας Κοινής Ενοποιημένης Βάσης Φορολογίας Εταιρειών (εφεξής ΟΕ ΚΕΒΦΕ).

6. Έλαβε γνώση των εργασιών της ΟΕ ΚΕΒΦΕ και, ειδικότερα, του εγγράφου με θέμα «ΚΕΒΦΕ: προσχέδιο ενός τεχνικού πλαισίου» (CCCTB/WP/57) που θέτει, σε μεγάλο βαθμό, τις τεχνικές βάσεις της πρότασης οδηγίας του Συμβουλίου για την κοινή ενοποιημένη βάση φορολογίας εταιρειών (ΚΕΒΦΕ) της 16ης Μαρτίου 2011 (COM(2011) 121 τελικό), η οποία αποτελεί αντικείμενο της παρούσας γνωμοδότησης.

II. ΕΚΤΙΜΗΣΗ ΤΗΣ ΠΡΟΤΑΣΗΣ

7. Είναι της γνώμης ότι θα υπάρξει απλούστευση για τις επιχειρήσεις, εφόσον θα μπορούν να συνδιαλέγονται με μία μόνο φορολογική διοίκηση για τον υπολογισμό της φορολογικής τους βάσης· η φορολογική αυτή διοίκηση θα πρέπει να διαθέτει αρμοδιότητες για όλα τα ζητήματα ή διαφορές που σχετίζονται με τη φορολογική βάση. Με τον τρόπο αυτό, θα υπάρξει εξοικονόμηση στις διοικητικές δαπάνες των επιχειρήσεων διότι θα έχουν πλέον έναν μόνο συνομιλητή για τον υπολογισμό της φορολογικής τους βάσης και όχι 27.

8. Επισημαίνει ότι η έννοια της «υπηρεσίας μίας στάσης» (κύρια φορολογική αρχή) δεν πρέπει να δίδει τη δυνατότητα στους ομίλους επιχειρήσεων να επιλέγουν ελεύθερα τη φορολογική τους έδρα στην Ευρώπη, όπως ισχύει για τους ομίλους με μητρική εταιρεία σε τρίτη χώρα.

9. Σημειώνει ότι, σύμφωνα με την Επιτροπή, η ενοποίηση των φορολογητέων κερδών θα δώσει απάντηση στα προβλήματα των τιμών μεταβίβασης και θα εξασφαλίσει σημαντική εξοικονόμηση διοικητικών δαπανών για τις επιχειρήσεις, εφόσον οι «πανευρωπαϊκές» συναλλαγές δεν θα πρέπει πλέον να υπόκεινται στην υποβολή εκθέσεων για τις τιμές μεταβίβασης. Η ενοποίηση θα δώσει, επίσης, απάντηση στο πρόβλημα του διασυνοριακού συμψηφισμού των ζημιών.

10. Παρατηρεί ότι η πρόταση αναφέρει ρητά ότι «δεν αποσκοπεί να επηρεάσει τα φορολογικά έσοδα, έχει δε αναλυθεί η επίπτωση στην κατανομή των φορολογικών βάσεων μεταξύ των κρατών μελών της ΕΕ …». Ωστόσο, η φυσική και λογική έκβαση μίας ΚΕΒΦΕ είναι η ευθυγράμμιση των συντελεστών φορολόγησης των εταιρειών.

11. Υπενθυμίζει ότι σκοπός της πρότασης είναι η θέσπιση κοινών κανόνων υπολογισμού της φορολογικής βάσης των εταιρειών που λειτουργούν στο πλαίσιο του συστήματος αυτού. Όταν οι εταιρείες αυτές αποτελούν μέλη ενός ομίλου, η κοινή φορολογική βάση θα μπορούσε επίσης να καθορίζεται σε ενοποιημένη βάση.

12. Υπογραμμίζει ότι η παρούσα πρόταση δεν καλύπτει την εναρμόνιση των φορολογικών συντελεστών και ότι τα κράτη μέλη θα εφαρμόζουν τους δικούς τους φορολογικούς συντελεστές στο δικό τους μερίδιο της φορολογικής βάσης των φορολογουμένων. Θα πρέπει, ωστόσο, να καθιερωθεί ένας ελάχιστος και σχετικά χαμηλός φορολογικός συντελεστής, έτσι ώστε να διατηρηθεί επαρκές περιθώριο για υγιή φορολογικό ανταγωνισμό μεταξύ των κρατών μελών.

13. Επισημαίνει ότι η οδηγία θα εφαρμόζεται στις εταιρείες που έχουν συσταθεί σύμφωνα με τη νομοθεσία κράτους μέλους και οι οποίες α) έχουν μία από τις μορφές που απαριθμούνται στο παράρτημα Ι της οδηγίας και β) υπόκεινται σε έναν από τους φόρους επί των εταιρειών που παρατίθενται στο παράρτημα II της οδηγίας ή σε παρόμοιο φόρο που θεσπίζεται μεταγενέστερα («ημεδαπές εταιρείες»). Η οδηγία θα εφαρμόζεται επίσης στις εταιρείες που έχουν συσταθεί σύμφωνα με τη νομοθεσία τρίτης χώρας, εφόσον α) η μορφή τους είναι παρόμοια με μία από τις μορφές που παρατίθενται στο παράρτημα Ι (1) και β) υπόκεινται σε έναν από τους φόρους επί των εταιρειών που παρατίθενται στο παράρτημα ΙΙ («μη ημεδαπές εταιρείες»).

14. Διερωτάται εάν οι προσωπικές εταιρείες θα πρέπει επίσης να υπόκεινται στο σύστημα της ΚΕΒΦΕ.

15. Σημειώνει ότι οι ημεδαπές και οι μη ημεδαπές εταιρείες θα υπόκεινται στους κανόνες που προβλέπει η πρόταση μόνον εάν το επιλέξουν οι ίδιες.

16. Τονίζει ότι, όταν μια εταιρεία λειτουργεί στο πλαίσιο του συστήματος που θεσπίζεται με την υπό εξέταση οδηγία, παύει, εκτός εάν ορίζεται διαφορετικά, να υπόκειται στις εθνικές διατάξεις που αφορούν τον φόρο επί των εταιρειών για όλα τα θέματα που ρυθμίζονται από την οδηγία.

17. Σημειώνει με ικανοποίηση ότι οι εκπίπτουσες δαπάνες περιλαμβάνουν επίσης τις δαπάνες έρευνας και ανάπτυξης και τα έξοδα άντλησης ιδίων κεφαλαίων ή σύναψης δανείων για τους σκοπούς της επιχείρησης. Διαφωνεί με την άμεση έκπτωση των δαπανών που συνδέονται με διαρκή οικονομικά αγαθά.

18. Προτείνει οι επαναλαμβανόμενες δαπάνες που σχετίζονται με την προστασία του περιβάλλοντος και τη μείωση των αερίων του θερμοκηπίου να θεωρούνται επίσης ως εκπίπτουσες δαπάνες.

19. Εκφράζει την επιθυμία να εξετάσει η Επιτροπή τις συνέπειες μιας ρύθμισης κατά την οποία οι φορολογικές ζημίες θα μεταφέρονται επ’ αόριστον και να διερευνήσει πιθανά μέτρα κατά των καταχρήσεων.

20. Τονίζει το γεγονός ότι το σύστημα ΚΕΒΦΕ εισάγει μόνον χωριστούς κανόνες για τον υπολογισμό της φορολογικής βάσης των εταιρειών και όχι λογιστικούς κανόνες. Η πρόταση δεν επηρεάζει τους εθνικούς κανόνες σχετικά με τη χρηματοοικονομική λογιστική.

21. Εκτιμά ότι, για να επιτευχθεί πλήρως ο στόχος της μείωσης της γραφειοκρατίας, η δημιουργία μιας κοινής ενοποιημένης φορολογικής βάσης θα πρέπει να συνδυάζεται με την εισαγωγή κοινών λογιστικών κανόνων.

22. Επισημαίνει ότι η υφιστάμενη κλείδα κατανομής θα οδηγήσει σε μείωση των φορολογικών εσόδων 11 κρατών μελών με βάση την εθελοντική ΚΕΦΒΕ. Η εθελοντική ΚΕΒΦΕ θα οδηγήσει σε μείωση του ακαθάριστου εγχώριου προϊόντος και της απασχόλησης σε 21 κράτη μέλη.

III. ΑΠΟΚΛΙΝΟΥΣΕΣ ΘΕΣΕΙΣ

23. Υπενθυμίζει ότι η νομοθεσία για την άμεση φορολογία διέπεται από το άρθρο 115 της Συνθήκης για τη λειτουργία της Ευρωπαϊκής Ένωσης («ΣΛΕΕ»), βάσει του οποίου το Συμβούλιο αποφασίζει ομόφωνα σύμφωνα με μια ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή.

24. Σημειώνει ότι ορισμένα εθνικά κοινοβούλια απηύθυναν στους Προέδρους του Ευρωπαϊκού Κοινοβουλίου, του Συμβουλίου και της Επιτροπής αιτιολογημένες γνώμες εκφράζοντας την ανησυχία τους σχετικά με τη συμμόρφωση της πρότασης με την αρχή της επικουρικότητας.

IV. ΕΠΙΠΤΩΣΕΙΣ ΣΤΙΣ ΤΟΠΙΚΕΣ ΚΑΙ ΤΙΣ ΠΕΡΙΦΕΡΕΙΑΚΕΣ ΑΡΧΕΣ

25. Διαπιστώνει ότι η πρόταση δεν περιλαμβάνει τους τοπικούς και περιφερειακούς φόρους, δεδομένου ότι καλύπτει μόνο τους «φόρους εταιρειών που παρατίθενται στο παράρτημα ΙΙ», το οποίο περιλαμβάνει τους βασικούς εθνικούς άμεσους φόρους των κρατών μελών.

26. Εκτιμά, ωστόσο, ότι η πρόταση έχει μεγάλη σημασία για τις τοπικές και τις περιφερειακές αρχές, διότι σημαντικό μέρος των εσόδων τους προέρχεται είτε α) από τοπικούς ή περιφερειακούς φόρους που εισπράττονται από την εθνική φορολογική βάση είτε, συχνότερα, β) από ποσοστό του φόρου επί των ημεδαπών εταιρειών (2).

27. Πιστεύει ότι, ακόμη και εάν η πρόταση δεν αναφέρεται ρητώς στους τοπικούς ή τους περιφερειακούς φόρους, στα περισσότερα κράτη μέλη οι φόροι αυτοί θα επηρεαστούν άμεσα από την καθιέρωση ενός συστήματος ΚΕΒΦΕ. Πράγματι, ακόμη και αν η πρόταση δεν το επιβάλλει, είναι προφανές ότι τα κράτη μέλη που θα παρέχουν τη δυνατότητα της ΚΕΒΦΕ στους φορολογούμενους τους, θα τη χρησιμοποιήσουν και για να καθορίσουν τους τοπικούς και περιφερειακούς φόρους τους. Εάν αποφασίσουν διαφορετικά, θα συνεχίσουν να καθορίζουν τη φορολογική βάση σε τοπικό και περιφερειακό επίπεδο σύμφωνα με την παλιά εθνική ρύθμιση, πράγμα που θα μειώσει βεβαίως σημαντικά τα οφέλη του συστήματος της ΚΕΒΦΕ.

28. Πιστεύει ότι αυτή η πτυχή της πρότασης πρέπει να εξεταστεί κατά προτεραιότητα, ιδίως διότι τα παραρτήματα ΙΙ και ΙΙΙ μπορεί να οδηγήσουν σε διαφορετικές ερμηνείες. Πράγματι, το παράρτημα ΙΙΙ περιλαμβάνει φόρους που δεν εκπίπτουν και οι οποίοι μερικές φορές είναι φόροι με καθαρά τοπικό ή περιφερειακό χαρακτήρα. Αν οι φορολογικές βάσεις αποφασίζονται σε εθνικό επίπεδο, θα ήταν σκόπιμο να συμπεριληφθούν στο πεδίο εφαρμογής οι τοπικοί/περιφερειακοί φόροι προκειμένου η φορολογική τους βάση να είναι παρόμοια με τη βάση που θα αποφασιστεί σε ευρωπαϊκό επίπεδο και θα εφαρμοστεί έπειτα σε εθνικό επίπεδο. Εξάλλου, αν μια εταιρεία επιλέξει την ενιαία φορολογική δήλωση σε ευρωπαϊκό επίπεδο και τα φορολογικά έσοδα στη συνέχεια αναδιανέμονται, οι τοπικές/περιφερειακές αρχές θα πρέπει να ανακτούν το ποσοστό που τους αναλογεί.

29. Είναι της γνώμης, συνεπώς, ότι πρέπει να καθοριστούν σαφώς οι περιπτώσεις όπου η ΚΕΒΦΕ επηρεάζει τη φορολόγηση των εταιρειών από τις τοπικές ή τις περιφερειακές αρχές.

30. Δεδομένου ότι οιαδήποτε αλλαγή του φόρου των εταιρειών ενδέχεται να έχει αντίκτυπο στο τοπικό και περιφερειακό επίπεδο, εκφράζει τη λύπη της διότι δεν υπάρχουν ακριβείς πληροφορίες σχετικά με τον αντίκτυπο της οδηγίας αυτής στις τοπικές και περιφερειακές αρχές.

V. ΣΥΜΠΕΡΑΣΜΑΤΑ

31. Στην προσπάθειά της να υπερασπιστεί τα συμφέροντα των τοπικών και των περιφερειακών αρχών, πιστεύει ότι απαιτείται μια διεξοδική ανάλυση των επιπτώσεων στους προϋπολογισμούς των δήμων και των περιφερειών πριν από την εφαρμογή της πρότασης οδηγίας ΚΕΒΦΕ.

32. Συνεπώς, τάσσεται υπέρ της σύστασης μιας ειδικής ομάδας εργασίας αποτελούμενης από μέλη της Επιτροπής των Περιφερειών, της Επιτροπής, καθώς και των τοπικών και των περιφερειακών φορολογικών διοικήσεων, προκειμένου να πραγματοποιήσει αυτή την ανάλυση.

33. Εκτιμά ότι όλα τα κράτη μέλη θα πρέπει να δώσουν μεγαλύτερη προσοχή στις συνέπειες της πρότασης οδηγίας και να αποστείλουν το συντομότερο δυνατό στην Επιτροπή τα σχόλια και τις παρατηρήσεις τους, στη βάση επαγγελματικών και ανεξάρτητων μελετών.

34. Πιστεύει ότι η μεγαλύτερη φορολογική εναρμόνιση θα έχει αποτέλεσμα μόνο εάν η ΚΕΒΦΕ τεθεί σε ισχύ σε όλα τα κράτη μέλη.

35. Διερωτάται μήπως το σύστημα επιλογής της οδηγίας επιφέρει πρόσθετο διοικητικό φόρτο εργασίας τόσο για τις επιχειρήσεις όσο και για τις φορολογικές διοικήσεις και εάν είναι δυνατό να προβλεφθεί μια μεταβατική περίοδος μόνο για όσους επιλέξουν την ΚΕΒΦΕ. Επιπλέον, διερωτάται μήπως η ΚΕΒΦΕ, μετά την αναθεώρηση του κειμένου, θα πρέπει να καταστεί υποχρεωτική μετά τη λήξη της εν λόγω μεταβατικής περιόδου, τουλάχιστον για τις επιχειρήσεις ορισμένου μεγέθους.

36. Προτείνει να πραγματοποιηθεί η εισαγωγή της ΚΕΒΦΕ με μιας, διότι τούτος είναι ο μόνος τρόπος για να αξιοποιηθεί πλήρως η απλοποίηση που προκύπτει από την εναρμόνιση.

37. Τάσσεται υπέρ της αναθεώρησης της κλείδας κατανομής ώστε να λαμβάνεται καλύτερα υπόψη η οικονομική κατάσταση των διαφόρων κρατών μελών.

38. Διερωτάται εάν, δεδομένων των σημερινών χρηματοοικονομικών προβλημάτων που συγκλονίζουν σήμερα την Ευρώπη και του αρνητικού αντικτύπου στα φορολογικά έσοδα και την απασχόληση (τον οποίο τονίζει η εκτίμηση αντικτύπου της Επιτροπής και άλλες μελέτες), είναι η κατάλληλη στιγμή για την πραγματοποίηση ενός τόσο σημαντικού βήματος εναρμόνισης των φορολογικών συστημάτων.

39. Εκτιμά ότι στην πρόταση οδηγίας πρέπει να υπάρχουν ακόμη περισσότερες αναφορές στους κανόνες των εθνικών δικαστηρίων σε θέματα νομικών διαδικασιών.

40. Επισημαίνει την επιθυμία των ευρωπαϊκών επιχειρήσεων να απλοποιηθούν οι φορολογικές διαδικασίες, να συμψηφίζονται οι ζημίες εντός του ίδιου ομίλου και να εξαλειφθούν οι διπλές φορολογήσεις και οι υπερφορολογήσεις που τις επιβαρύνουν με το ισχύον σύστημα.

41. Εκφράζει, εντούτοις, την ανησυχία της για τις συνέπειες της οδηγίας, οι οποίες, παρότι θα ποικίλουν ανάλογα με τα κράτη μέλη, θα είναι κυρίως αρνητικές, τόσο από πλευράς φορολογικών εσόδων όσο και από άποψη ανάπτυξης και αύξησης της απασχόλησης.

42. Διερωτάται εάν το σύστημα ΚΕΒΦΕ θα αποτελέσει στο σύνολό του μια απλοποίηση για τις επιχειρήσεις ή, αντιθέτως, μια πηγή φορολογικού σχεδιασμού και κατά συνέπεια πρόσθετων περιπλοκών. Λόγω του προαιρετικού χαρακτήρα του συστήματος, οι επιχειρήσεις θα αναγκαστούν πράγματι να το μελετήσουν λεπτομερώς, πέραν των 27 υφιστάμενων συστημάτων και να επαναξιολογούν τακτικά την απόφασή τους περί επιλογής ή μη του συστήματος αυτού (3).

43. Θέτει το ερώτημα εάν υπάρχει εναλλακτική λύση λιγότερο πολύπλοκη, ιδίως για τις μικρές και μεσαίες επιχειρήσεις, από το σύστημα ΚΕΒΦΕ όσον αφορά τον διασυνοριακό συμψηφισμό των ζημιών. Για το θέμα αυτό παραπέμπει στην ανακοίνωση της Επιτροπής COM(2006) 824.

44. Θέτει, τέλος, το ερώτημα της αναλογικότητας του μέτρου, δεδομένου του αριθμού των ευρωπαϊκών ομίλων που θα ωφεληθούν από αυτό.

45. Εκτιμά ότι, εν πάση περιπτώσει, η πρόταση είναι ελλιπής, διότι δεν περιλαμβάνει τους περιφερειακούς και τοπικούς φόρους. Αυτό μπορεί να μετακυλήσει το πρόβλημα από το εθνικό επίπεδο στο τοπικό ή το περιφερειακό, δεδομένου ότι στο παρόν στάδιο της πρότασης, θα διατηρηθούν οι ανισότητες του συστήματος και η ανάγκη να καθορίζεται χωριστά η φορολογική βάση για τους περιφερειακούς και τοπικούς φόρους. Τάσσεται, επομένως, υπέρ μίας ρήτρας παρεκκλίσεως υπέρ των τοπικών και περιφερειακών φόρων, ώστε τα κράτη μέλη να μπορούν να λάβουν τα απαραίτητα μέτρα.

46. Χωρίς να αμφισβητεί άμεσα τη βασική αρχή της οδηγίας, πιστεύει ωστόσο ότι η πρόταση θα πρέπει να αναθεωρηθεί, καθώς υπάρχει ανάγκη για α) επαρκείς ποσοτικούς και ποιοτικούς δείκτες για την πλήρη αξιολόγηση των επιπτώσεων που θα έχει στην επικουρικότητα μια διασυνοριακή πρόταση αυτού του είδους, β) περισσότερα στοιχεία για όλες τις επιπτώσεις της ΚΕΒΦΕ και γ) ανάλυση του αντικτύπου της πρότασης στις τοπικές και τις περιφερειακές αρχές.

VI. ΣΥΝΙΣΤΩΜΕΝΕΣΤΡΟΠΟΛΟΓΙΕΣ

Τροπολογία 1

COM(2011) 121 τελικό

Άρθρο 12

Εκπίπτουσες δαπάνες

Προσθήκη:

Κείμενο που προτείνει η Επιτροπή Τροπολογία της ΕτΠ Οι εκπίπτουσες δαπάνες περιλαμβάνουν το κόστος των πωλήσεων και όλα τα έξοδα, χωρίς φόρο προστιθέμενης αξίας εφόσον μπορεί να εκπέσει, στα οποία υποβάλλεται η φορολογούμενη εταιρεία με σκοπό την απόκτηση ή τη διασφάλιση εισοδήματος, συμπεριλαμβανομένων των δαπανών έρευνας και ανάπτυξης και των εξόδων άντλησης ιδίων κεφαλαίων ή σύναψης δανείων για τους σκοπούς της επιχείρησης. Οι εκπίπτουσες δαπάνες περιλαμβάνουν το κόστος των πωλήσεων και όλα τα έξοδα, χωρίς φόρο προστιθέμενης αξίας εφόσον μπορεί να εκπέσει, στα οποία υποβάλλεται η φορολογούμενη εταιρεία με σκοπό την απόκτηση ή τη διασφάλιση εισοδήματος, συμπεριλαμβανομένων των δαπανών έρευνας και ανάπτυξης και των εξόδων άντλησης ιδίων κεφαλαίων ή σύναψης δανείων για τους σκοπούς της επιχείρησης.

Αιτιολογία

Για την αποτελεσματική καταπολέμηση της καταστροφής του φυσικού περιβάλλοντος και της κλιματικής αλλαγής, ενδείκνυται να προβλέπονται στη φορολογία των εταιρειών στοιχεία που να παροτρύνουν τους φορολογούμενους να επενδύουν περισσότερο στην προστασία του περιβάλλοντος.

Τροπολογία 2

COM(2011) 121 τελικό

Άρθρο 133

Επανεξέταση

Προσθήκη:

Κείμενο που προτείνει η Επιτροπή Τροπολογία της ΕτΠ Η Επιτροπή, πέντε έτη μετά την έναρξη ισχύος της παρούσας οδηγίας, επανεξετάζει την εφαρμογή της και υποβάλλει στο Συμβούλιο έκθεση σχετικά με την εφαρμογή της παρούσας οδηγίας. Στην έκθεση περιλαμβάνεται ειδικότερα ανάλυση των επιπτώσεων του μηχανισμού που προβλέπεται στο κεφάλαιο XVI της παρούσας οδηγίας σχετικά με την κατανομή των φορολογικών βάσεων μεταξύ των κρατών μελών. Η Επιτροπή, πέντε έτη μετά την έναρξη ισχύος της παρούσας οδηγίας, επανεξετάζει την εφαρμογή της και υποβάλλει στο Συμβούλιο έκθεση σχετικά με την εφαρμογή της παρούσας οδηγίας. Στην έκθεση περιλαμβάνεται ειδικότερα ανάλυση των επιπτώσεων του μηχανισμού που προβλέπεται στο κεφάλαιο XVI της παρούσας οδηγίας σχετικά με την κατανομή των φορολογικών βάσεων μεταξύ των κρατών μελών.

Αιτιολογία

Επειδή δεν μπορεί να αποκλειστεί ότι η οδηγία αυτή θα έχει σημαντικές επιπτώσεις στις περιφέρειες και τις τοπικές κοινότητες, είναι απαραίτητο να αξιολογήσει η Επιτροπή πέντε χρόνια μετά την έναρξη ισχύος της οδηγίας τις επιπτώσεις στους περιφερειακούς και τοπικούς προϋπολογισμούς.

Βρυξέλλες, 14 Δεκεμβρίου 2011 Η Πρόεδρος της Επιτροπής των Περιφερειών Mercedes BRESSO

(1) Η Επιτροπή υιοθετεί κάθε χρόνο έναν κατάλογο με τις εταιρικές μορφές τρίτων χωρών που θεωρούνται παρόμοιες (άρθρο 3 της πρότασης).

(2) Βλέπε μελέτη του Center for Strategy & Evaluation Services, «Local and Regional Corporate Taxes across the EU», Briefing Paper, Ιούλιος 2011.

(3) Βλέπε: Leon Bettendorf Michael, P. Devereux, S. Loretz et Albert van der Horst, Corporate tax reform in the EU: Weighing the pros and cons, Vox, 20 Μαρτίου 2011.